TLU SA stuur ‘sterk bewoorde brief’ aan RamaphosaPres. Cyril Ramaphosa. (Foto: GCIS) TLU SA sê hy het ’n “sterk bewoorde brief” aan pres. Cyril Ramaphosa gerig om hom aan sy verantwoordelikheid teenoor Suid-Afrikaners te herinner. Henry Geldenhuys, president van TLU SA, het in dié brief daarop gewys dat die regering verantwoordelik is daarvoor om Suid-Afrikaners se veiligheid te verseker en ’n beleidsomgewing te skep waarin die privaatsektor betrokke wíl raak. “Met 70 moorde per dag word daar beslis nie na inwoners se veiligheid gekyk nie. Die regering is te sag op misdaad en misdadigers en daarom is dit buite beheer,” sê Geldenhuys. “Ek het nie genoeg hande om te tel hoeveel keer daar al oor die implementering van die landelike veiligheidstrategie sedert 2018 gepraat is nie. Suid-Afrikaners het die reg tot vryheid van geweld, maar ons beweeg al hoe verder weg hiervan en die realiteit is dat ’n groot deel van die bevolking in vrees leef. “Die Suid-Afrikaanse Polisiediens (SAPD) voldoen ook nie aan sy roeping om ons burgers te beskerm nie. Die realiteit is dat veral boere verantwoordelikheid van hul eie veiligheid, dié van hul families en werkers moet aanvaar.” Geldenhuys sê TLU SA wil sien dat leiers tot verantwoording geroep word. “Ons kan nie net langer sit en toekyk nie. En ons land se president kan dit ook nie meer doen nie. Hy mag nie langer net toekyk nie. Suid-Afrika en sy inwoners bloei. Ek vereis met die brief van Ramaphosa om die land en sy inwoners eerste te stel. Ons eis dit in terme van wat die land se Grondwet sy inwoners belowe, en ons eis dat hy vir ’n slag ophou dubbelpraat vir sy gehore en daadwerklik sy plig doen soos wat die Grondwet van die staatshoof vereis.” Die brief volg kort nadat talle boere in bakkies, trekkers en stropers na Roedtan in Limpopo opgeruk het waar verdagtes in die rondgaande hof op die dorp verskyn het in verband met die onlangse moord op Nico (Nicci) Janse van Rensburg. Die massaoptog het die betrokke dag onder leiding van TLU SA plaasgevind. Geldenhuys het toe ook aan Maroela Media gesê dat die regering meer behoort te doen om Suid-Afrikaners se veiligheid te verseker. “Wat gaan jy doen, meneer Ramaphosa?” wou Geldenhuys weet.